32003D0312
L 114/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 април 2003 година
за публикуването на справочни данни за стандартите, свързани с топлоизолационни продукти за сгради, геотекстил, неподвижни пожарогасителни инсталации и гипсови блокове в съответствие с Директива 89/106/ЕИО на Съвета
(нотифицирано под номер C(2003) 1161)
(текст от значение за ЕИП)
(2003/312/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. за сближаване на законовите, подзаконовите и административните разпоредби на държавите-членки по отношение на строителните продукти (1), изменена с Директива 93/68/ЕИО (2), и по-специално член 5, параграф 1 от нея,
като взе предвид становището на Постоянния комитет, създаден в съответствие с член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и правила (3), изменена с Директива 98/48/ЕО (4),
като има предвид, че:
(1)
Член 2 от Директива 89/106/ЕИО предвижда държавите-членки да предприемат всички необходими мерки, за да гарантират пускането на пазара на строителни продукти, само ако те ще се използват в строежи, които отговарят на съществените изисквания, посочени в член 3 от споменатата директива.
(2)
Съгласно член 4, параграф 2 от Директива 89/106/ЕИО се предполага, че строителните продукти са подходящи за употреба и позволяват на строежите, в които се използват, да отговарят на съществените изисквания, посочени в член 3 от споменатата директива, ако съответстват на приложимите национални стандарти, транспониращи хармонизираните стандарти, чиито справочни данни са публикувани в Официален вестник на Европейските общности.
(3)
Държавите-членки са длъжни да публикуват референтните номера на националния стандарт, транспониращ хармонизираните стандарти, чиито референтни номера са публикувани в Официален вестник на Европейските общности.
(4)
Съгласно член 5, параграф 1 от Директива 89/106/ЕИО Германия повдигна официално възражение относно някои хармонизирани стандарти на основание, че тези стандарти не позволяват строежите, в които ще се използват продуктите, напълно да отговарят на съществените изисквания на Директива 89/106/ЕИО. Възражението обхваща десет хармонизирани стандарта за топлоизолационни продукти за сгради, приети от Европейския комитет по стандартизация (CEN) на 23 май 2001 г., чиито референтни номера са публикувани в Официален вестник на Европейските общности (ОВЕО) на 15 декември 2001 г. (5); девет стандарта за геотекстил, приети от CEN на 13 декември 2000 г., чиито референтни номера са публикувани в ОВЕО на 26 юни 2001 г. (6); десет стандарта за неподвижни пожарогасителни инсталации, приети от CEN на 13 декември 2000 г., 21 март 2001 г. и 11 април 2001 г., чиито референтни номера са публикувани в ОВЕО на 18 юли 2001 г. (7), 15 декември 2001 г. и 14 февруари 2002 г. (8); и хармонизирания стандарт EN12859: 2001 „Гипсови блокове - определения, изисквания и методи за изпитване“, приет от CEN на 13 юни 2001 г., чийто референтен номер е публикуван в ОВЕО на 15 декември 2001 г.
(5)
Информацията, получена по време на консултациите със CEN и националните органи в комитета, създаден съгласно Директива 89/106/ЕИО, и в комитета, създаден съгласно Директива 98/34/ЕО, не съдържа доказателства за риска, приведен като аргумент от Германия.
(6)
Впоследствие не се доказа, че 30 оспорени хармонизирани стандарта не позволяват на строежите, в които се използват продуктите, да отговорят на съществените изисквания на Директива 89/106/ЕИО.
(7)
Следователно не е необходимо да се оттеглят справочните данни към тези стандарти,
ПРИЕ НАСТОЯЩОТО РЕШЕНИЕ:
Член 1
Справочните данни на десетте стандарта за топлоизолационни продукти за сгради, посочени в таблица 1 от приложението, приети от Европейския комитет по стандартизация (CEN) на 23 май 2001 г. и публикувани за първи път в Официален вестник на Европейските общности на 15 декември 2001 г., не се оттеглят от списъка на стандартите, публикуван в Официален вестник на Европейските общности.
Член 2
Справочните данни на деветте стандарта за геотекстил, посочени в таблица 2 от приложението, приети от CEN на 13 декември 2000 г. и публикувани за първи път в Официален вестник на Европейските общности на 26 юни 2001 г., не се оттеглят от списъка на стандартите, публикуван в Официален вестник на Европейските общности.
Член 3
Справочните данни на десетте стандарта за неподвижни пожарогасителни инсталации, посочени в таблица 3 от приложението, приети от CEN на 13 декември 2000 г., 21 март 2001 г. и 11 април 2001 г. и публикувани за първи път в Официален вестник на Европейските общности на 18 юли 2001 г., 15 декември 2001 г. и 14 февруари 2002 г., не се оттеглят от списъка на стандартите, публикуван в Официален вестник на Европейските общности.
Член 4
Справочните данни на стандарт ЕN12859: 2001 „Гипсови блокове - определения, изисквания и методи за изпитване“, приет от CEN на 13 юни 2001 г. и публикуван за първи път в Официален вестник на Европейските общности на 15 декември 2001 г., не се оттеглят от списъка на стандартите, публикуван в Официален вестник на Европейските общности.
Член 5
Адресати на настоящото решение са държавите-членки.
Съставено в Брюксел на 9 април 2003 година.